A Kárpát - medencei Magyarság Művelődési Kör bemutatása
A Művelődési Kört a helyi Damjanich János középiskola két tanára – Hegedűs Mihály és Tóth András alapította 1994-ben.

Idézet Hegedűs Mihály alapítótól:

„1994. január 22-én, a Magyar kultúra Napján fogant meg a gondolat bennem, hogy a martfűi középiskola évenkénti iskolai kirándulásait tervezettebbé tegyük. Így alakult meg a Kárpát- medencei Magyarság Művelődési Kör. Tóth Andrással hozzákezdtünk terveink megvalósításához. 

Céljainkat három pontban foglaltuk össze:

1. Megismerni és megismertetni nemzetünk történelmi múltját, gazdag néprajzi, gazdasági értékeit, kulturális örökségét, a magyarság emlékhelyeit és példaadó személyiségeit.

2. Élő kapcsolatokat kiépíteni, fenntartani a határon túli magyar településekkel, közösségekkel, személyekkel és szükség esetén karitatív tevékenységet folytatni.

3. A nevelés, oktatás széles skáláján minél több magyar embert élményekhez juttatni a Kárpát-medencei magyarság valamennyi értékéről úgy, hogy később ők is aktív szorgalmazói legyenek e szép cél megvalósításának családon belül és azon kívül is.

Civil szervezetünk önzetlen, egymást segítő, egymás sikereinek örülni tudó, a magyar nemzeti érzést és segítőkészséget a gyakorlatban megtapasztaló, de nem szélsőséges, különböző korú, szemléletű, iskolai végzettségű tagokból álló közösség.”

A Művelődési Kör létszáma általában 60 – 70 fő körül van. Vannak törzstagjaink, akik a kezdetek óta velünk tartanak és szinte minden kiránduláson részt vettek. A 21 év alatt sokan cserélődtek, folyamatosan új emberek csatlakoztak hozzánk. Nem csak Martfűről, Budapestről, Miskolcról, Cserkeszőlőből, Szolnokról, Debrecenből is megkerestek bennünket és vettek részt maradandó élményeket adó kirándulásainkon.

Kirándulásaink során eljutottunk a Felvidékre, Burgenlandba, Muraközbe, Baranyába, Erdélybe, Kárpátaljára, Vajdaságba, de meglátogattuk már Tuchow-ot és Zlint is. 
A Kör 5. születésnapjára készült Emlékfüzetbe - nagy megtiszteltetésünkre - Göncz Árpád köztársasági elnök úrtól kapott a Művelődési Kör elismerő szavakat.

„Szeretem, s rendszerint nagyra tartom az úgynevezett civil kezdeményezéseket, amikor az állampolgárok egy jó cél érdekében szövetkeznek. Az Önök kezdeményezése ezek közül is kitűnt. Részben, mert olyan műveltségű kört hívtak életre, amely az önismeretre, a magyarság, mint nemzet – ami talán ennél is fontosabb: mint kulturális entitás – önismeretére, annak megszerzésére épül. A magyarság művelődési értékeit, ismereteiket tovább örökítik. A szülőföld szeretetét, ismeretét, melynek magjai a legtermékenyebb talajra hullnak. Ez adja munkájuk szépségét és sokszorozza meg felelősségét.

Annál inkább, mivel – bizonyos vagyok benne - az Önök magyarsága befogadó jellegű, amely a gyökereket keresi, de tökéletesen tisztában van a fölnevelő környezet hatásával, éltető erejével is. Amely itt a Kárpát-medencében hihetetlenül gazdag és sokszínű.”

                            2003. Martfű Városért-díj

A Kör alapítói 2006-ban szervezték meg utolsó kirándulásukat, de szerencsére találtak egy nagyszerű tagot, dr. Kiss Editet, aki tovább vitte az alapítók szellemiségét és nyolc éven keresztül vezette a csoportot. Az Egyesületet 2015 januárjától Kovácsné Szántó Mária vezeti.
